Sanral-hoofkantoor ontruim na bomdreigementFoto: @njanjichauke/Twitter Tiyani Rikhotso, woordvoerder van die department van vervoer, sê Dipuo Peters, minister van vervoer, het die voorval ten sterkste veroordeel. “Minister Peters doen ‘n beroep op wetstoepassingagentskappe om vinnig hul ondersoek af te handel ten einde diegene wat verantwoordelik is vir die bedreiging van personeel se veiligheid, te identifiseer,” het Rikhotso gesê. “Daar is elemente in die samelewing wat vasbeslote is om die vrede en veiligheid van hul mede-burgers te ondermyn. Hierdie agterlike en onbeskaafde individue het verkies om alle platforms wat deur ons Grondwet aan hulle beskikbaar gestel word om hul besware te lig, te ignoreer,” sê minister Peters. Sy sê alle vredeliewende burgers moet die “regressiewe tendense” ten sterkste veroordeel. Peters sê die oortreders van sulke misdade besef nie dat hulle onwettige dade die aandag van wetstoepassingagentskappe en nooddienspersoneel verplaas van hulle hoofmandaat naamlik om vrede en stabiliteit te verseker nie. “Iemand se lewe kan werklik in gevaar wees wanneer sulke dreigemente gemaak word. Instede daarvan om aandag te gee aan diegene wie se lewens regtig in gevaar is, is beamptes besig om sulke vals alarms by te woon,” sê Peters. Volgens die minister het Sanral haar verseker dat hul personeel die nodige aandag en hulp kry om die afgelope week se traumatiese gebeure te verwerk. Sanral se hoofkantoor is Dinsdag en Vrydag ook ontruim nadat daar op albei dae ’n koevert met ’n wit poeier daar afgelewer is. In albei gevalle is daar ondersoek ingestel om te bepaal of die poeier antraks is. Die wit poeier was egter onskadelik. Lees ook: Sanral oorweeg aparte posbus Sanral-poeier is skadeloos Sanral wéér ontruim Sanral: Alles weer normaal ná antraksskok Verdagte wit poeier by Sanral nie antraks nie Poeier is skadeloos – Sanral